Author: rajnicek
Last saved by: hotovy
Company: UVSR

ÚRAD VLÁDY SLOVENSKEJ REPUBLIKY
      sekcia vládnej legislatívy

							          Na rokovanie vlády SR
							          Dňa 9. augusta 2006
							          K materiálu č. 13758/2006
							          K bodu č. 10

S T A N O V I S K O

k návrhu nariadenia vlády Slovenskej republiky , ktorým sa upravujú sumy dávky v hmotnej núdzi , príspevku na zdravotnú starostlivosť, aktivačného príspevku , príspevku na bývanie a ochranného príspevku

I.

Návrh  nariadenia vlády Slovenskej republiky, ktorým sa upravujú sumy dávky v hmotnej núdzi, príspevku na zdravotnú starostlivosť, aktivačného príspevku, príspevku na bývanie a ochranného príspevku predkladá na rokovanie vlády Slovenskej republiky ministerka práce, sociálnych vecí a rodiny Slovenskej republiky Viera Tomanová.

II.

Cieľom predkladaného návrhu nariadenia vlády je upraviť sumy dávky v hmotnej núdzi, príspevku na zdravotnú starostlivosť, aktivačného príspevku, príspevku na bývanie a ochranného príspevku s poukazom na úpravu cien tovarov a energií, pretože doterajšie sumy nezodpovedajú výdavkom na zabezpečenie základných životných podmienok.

Podľa predkladateľa predložený návrh nemá dopad na štátny rozpočet a nezakladá dôvod na navýšenie finančných prostriedkov rozpočtovaných v rámci kapitoly Ministerstva práce, sociálnych vecí a rodiny Slovenskej republiky; bude riešený z existujúcich finančných prostriedkov.

V dôvodovej správe sa uvádza, že predkladaný návrh nariadenia je v súlade s Ústavou Slovenskej republiky a v súlade so zákonom.
	
III.

Predmetné nariadenie vlády Slovenskej republiky je predložené na základe splnomocňovacieho ustanovenia  § 17 ods. 4 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov, podľa ktorého sumy dávky a príspevkov obsiahnuté v § 10 až 14 môže upraviť vláda.
	
Sumy dávky v hmotnej núdzi, príspevku na zdravotnú starostlivosť, aktivačného príspevku, príspevku na bývanie a ochranného príspevku však neboli  doteraz novelizované tak, ako je to uvedené v § 17 ods. 4 iba  nariadeniami vlády Slovenskej republiky, ale niektoré z nich boli viac krát novelizované aj zákonmi.
	Vzhľadom na uvedené je potrebné zaoberať sa otázkou súladu takéhoto nejednotného  spôsobu úpravy jednotlivých dávok s čl. 1 ods. 1 Ústavy Slovenskej republiky z hľadiska právnej istoty a dodržania stability právneho poriadku.

V tejto nadväznosti by bolo potrebné preskúmať aj súlad splnomocňujúceho ustanovenia obsiahnutého v § 17 ods. 4 citovaného zákona s čl. 1 ods. 1,  čl. 13 ods. 2, čl. 39, čl. 120 ods. 1, čl. 152 ods. 4. Ústavy Slovenskej republiky, podľa ktorých by bolo potrebné upraviť predmetnú problematiku zákonom.

IV.

Predmetný návrh nariadenia vlády Slovenskej republiky nebol prerokovaný na zasadnutí Legislatívnej rady vlády Slovenskej republiky.

Sekcia vládnej legislatívy Úradu vlády SR odporúča vláde SR návrh nariadenia vlády Slovenskej republiky, ktorým sa upravujú sumy dávky v hmotnej núdzi, príspevku na zdravotnú starostlivosť, aktivačného príspevku, príspevku na bývanie a ochranného príspevku schváliť. Vzhľadom na skutočnosti uvedené v čl. III. tohto stanoviska však upozorňuje, že je potrebné sa s touto problematikou ešte zaoberať a v budúcnosti ju jednotne a komplexne upraviť zákonom.

V Bratislave 8. augusta 2006
Vypracovali: V. Rajníček
                      J.  Fischerová
                      M. Hatala

                                                                                                Štefan  G r m a n
                                      generálny riaditeľ
	                                                                    sekcie vládnej legislatívy